# ORDNING FOR

*Vigsling av diakon*

# Den Evangelisk Lutherske Frikirke

**Orientering**

1. Denne ordningen brukes ved vigsling av diakoner i menigheten. Videre brukes ordningen ved vigsling til diakonale tjenester som vår kirke kaller til.
2. Vigslingen foretas i menighetens gudstjeneste.
3. **L** liturg, og leder av vigslingen, er menighetens pastor eller eldste.

**D** den eller de som skal vigsles til diakon(er)

**L** og **D,** og de som assisterer ved handlingen, inntar sine plasser fremst i kirken ved handlingens begynnelse.

1. *Kursivering* betyr at liturgen skal tilpasse ordene til den aktuelle situasjon med hensyn til kjønn og tall, for eksempel han / hun, ham / henne, det / de / dem osv.
2. Salmer: Lovsanger til Gud som skaper, Kristus som frelser og Den Hellige Ånd som veileder, bønnerop, lovprisningsvers, forkynnende sanger og åndelige viser. Disse fremføres primært av menigheten i fellesskap, men kan også synges av kor/korgrupper, solister o.a. Salmen skal understreke den kirkelige handlingens bibelske karakter og hjelpe de fremmøtte i å respondere på Guds ord og vilje.
3. Ved gjenvalg velges en enkel forbønnshandling.

## Salme

Handlingen starter med en passende salme. De som skal delta tar plass fremme.

## Presentasjon og bønn

Her kan sies:

**L** Kjære menighet.

Nåde være med dere og fred fra Gud, vår Far, og Herren Jesus Kristus.

**L** Menigheten har kalt (navnet nevnes) til tjeneste som *diakon*.

Den som skal vigsles reiser seg når navnet nevnes.

**L** I dag skal *denne medarbeider* vigsles til *diakon* under håndspåleggelse og bønn

Her kan bes:

**L** La oss be.

Evige Gud, du som kan bruke svake og syndige mennesker i din tjeneste, vi takker deg fordi vi ved din nåde kalles til å være dine medarbeidere. Vi ber deg nå at du ved din Hellige Ånd vil opplyse og veilede, trøste og styrke *denne din tjener*, som i dag vigsles til tjeneste som *diakon*. Gi *henne/ham* og alle dine tjenere å utøve sin tjeneste i troskap mot deg og i kjærlighet til din menighet og de mennesker *hun/han* skal tjene.

Den som skal vigsles setter seg.

## Skriftlesning

**L** La oss høre hva Guds ord sier om tjenesten

To av de følgende tekster anbefales lest av dem som assisterer:

**L** Det står skrevet i

a) 1 Tim 3,8-13 eller Joh 13,12-17

b) Rom 12, 6-17

c) Luk 22,24-27

d) Gal 6,9-10

e) 1 Joh 3,17-18

Liturgen avslutter skriftlesningene med:

Slik lyder Herrens ord.

## Vigslingstale

Den som leder handlingen holder en kort tale over en passende tekst, gjerne en av de som er lest. Etter talen går den som skal vigsles fram. De som assisterer, reiser seg.

## Løfteavleggelse

**L** Når Herren betror *deg* tjenesten som diakon, pålegger og formaner jeg *deg*

* at *du* tjener Herren med glede og med den styrke han vil gi,
* vier *deg* til den tjenesten *du* skal utføre og gjør det med iver og trofasthet,
* viser mildhet og vennlighet mot dem *du* skal tjene og samarbeide med, etter Jesu Kristi forbilde,
* at *du* holder *deg* nær til Herren Jesus ved å søke ham i bønn og ved at *du* legger vekt på å leve etter Guds ord,
* og at *du* i all din gjerning legger vinn på å bygge kjærlighetens fellesskap.

**L** Lover *du*, for Guds åsyn og i denne menighets nærvær, at *du* vil gjøre dette med troskap, ved den nåde han vil gi *deg*?

**D** Ja

**L** Så gi meg hånden på det

Den som skal vigsles bekrefter sitt løfte med håndslag til lederen av handlingen.

## Håndspåleggelse og bønn

**L** Vi vil nå be om at Gud ved sin Ånd må hellige og utruste *deg* til tjenesten.

Den som skal vigsles kneler. De som skal delta i forbønnen, legger hånden på hodet til den som skal vigsles. De som assisterer ber en kort bønn hver. Liturgen avslutter med bønn, for eksempel:

**L** Barmhjertige Gud, himmelske Far. Vi takker deg for den tjener du har gitt oss i *henne/ham* som her kneler for ditt åsyn. Send *henne/ham* din Ånd med tjenestens gaver, så *hun/han* kan bli en rett og god tjener som diakon i vår menighet. Gi *henne/ham* å utføre sin tjeneste med frimodighet, kjærlighet og troskap, og gi *henne/ham* visdom og klokskap i forvaltningen av det oppdrag *hun/han* er gitt. Vær med *henne/ham* i motgang og prøvelser, gjør *henne/ham* tålmodig og ydmyk, og hjelp *henne/ham* til å stole på deg under alle forhold. Gi *henne/ham* å tjene deg slik at din menighet bygges, at mennesker får hjelp og støtte, og at ditt navn blir æret.

**A** Vår Far i himmelen! La navnet ditt helliges. La riket ditt komme.

La viljen din skje på jorden slik som i himmelen. Gi oss i dag vårt daglige brød,

og tilgi oss vår skyld,

slik også vi tilgir våre skyldnere. Og la oss ikke komme i fristelse, men frels oss fra det onde.

For riket er ditt,

og makten og æren i evighet. Amen.

Den nye diakonen reiser seg.

## Fremstilling og formaning til menigheten

**L** Kjære menighet.

Så fremstiller jeg (navnet nevnes) som innsatt til tjeneste som *diakon* i vår menighet. Ta imot *henne/ham* i kjærlighet og be for *hennes/hans* tjeneste.

## Salme